b'\n_START_ARTICLE_\nErnst L\xc3\xb6fstr\xc3\xb6m\n_START_SECTION_\nUra ennen sis\xc3\xa4llissotaa\n_START_PARAGRAPH_\nL\xc3\xb6fstr\xc3\xb6min vanhemmat olivat everstiluutnantti Lars Herman L\xc3\xb6fstr\xc3\xb6m ja Catharina Eugenia Alexandra Toll. H\xc3\xa4nen is\xc3\xa4ns\xc3\xa4 toimi Saimaan kanavan kanavap\xc3\xa4\xc3\xa4llikk\xc3\xb6n\xc3\xa4. L\xc3\xb6fstr\xc3\xb6m k\xc3\xa4vi Haminan kadettikoulun 1877\xe2\x80\x931885. H\xc3\xa4n palveli vuoteen 1912 saakka Henkikaartin arvostetussa Semjonovin rykmentiss\xc3\xa4 eri teht\xc3\xa4viss\xc3\xa4, kuten komppanian p\xc3\xa4\xc3\xa4llikk\xc3\xb6n\xc3\xa4 ja vuodesta 1906 pataljoonan komentajana. Rykmentin vanhimpana esiupseerina h\xc3\xa4n toimi 1910\xe2\x80\x931912. H\xc3\xa4n yleni 1889 luutnantiksi, 1897 alikapteeniksi, 1900 kapteeniksi ja 1906 everstiksi. L\xc3\xb6fstr\xc3\xb6m k\xc3\xa4vi 1892 Oranienbaumissa upseerien tarkk\xe2\x80\x99ampujakoulun kurssin ja osallistui my\xc3\xb6hemmin Suomessa lukuisiin ampumakilpailihin. H\xc3\xa4n suoritti my\xc3\xb6s Pietarin arkeologisen instituutin kurssin vuonna 1903. L\xc3\xb6fstr\xc3\xb6m sai tammikuussa 1912 omasta pyynn\xc3\xb6st\xc3\xa4\xc3\xa4n siirron 91. V\xc3\xa4in\xc3\xa4nlinnan jalkav\xc3\xa4kirykmentin komentajaksi Latviaan ja h\xc3\xa4n oli t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 syksyyn 1914 saakka._NEWLINE_Ensimm\xc3\xa4isen maailmansodan alussa L\xc3\xb6fstr\xc3\xb6min rykmentti tuki Ven\xc3\xa4j\xc3\xa4n 4. armeijan hy\xc3\xb6kk\xc3\xa4yst\xc3\xa4 It\xc3\xa4valta-Unkaria vastaan Puolassa. Syyskuun alussa 1914 h\xc3\xa4net nimitettiin Henkivartiov\xc3\xa4en 1. tarkk\xe2\x80\x99ampujarykmentin komentajaksi ja joulukuussa h\xc3\xa4n sai ylennyksen kenraalimajuriksi. H\xc3\xa4n sai seuraavana vuonna Pyh\xc3\xa4n Yrj\xc3\xb6n miekan kunnostautumisestaan Hodelin taistelussa elokuussa 1914 ja nelj\xc3\xa4nnen luokan Yrj\xc3\xb6n-ristin Opat\xc3\xb3win taistelusta lokakuussa 1914. L\xc3\xb6fstr\xc3\xb6min rykmentti osallistui seuraavan kahden vuoden aikana puolustus- ja per\xc3\xa4\xc3\xa4ntymistaisteluihin Puolassa sek\xc3\xa4 Brusilovin hy\xc3\xb6kk\xc3\xa4ykseen kes\xc3\xa4ll\xc3\xa4 1916. Viimeksi mainitun operaation yhteydess\xc3\xa4 rykmentti l\xc3\xa4hes tuhoutui ankarissa taisteluissa Stohod-joella hein\xc3\xa4kuussa 1916. Helmikuussa 1917 L\xc3\xb6fstr\xc3\xb6m siirrettiin prikaatinkomentajaksi Henkivartiov\xc3\xa4en 3. jalkav\xc3\xa4kidivisioonaan ja elokuussa Henkivartiov\xc3\xa4en tarkk\xe2\x80\x99ampujadivisioonan komentajaksi. Ven\xc3\xa4j\xc3\xa4n armeijan ollessa jo hajoamistilassa h\xc3\xa4n j\xc3\xa4i syyskuun alussa lomalle ja palasi pian Suomeen.\n_START_SECTION_\nSuomen sis\xc3\xa4llissota ja my\xc3\xb6hempi aika\n_START_PARAGRAPH_\nL\xc3\xb6fstr\xc3\xb6m saapui Helsinkiin tammikuun alussa 1918 ja ryhtyi yhteisty\xc3\xb6h\xc3\xb6n sotilaskomitean kanssa. Hieman ennen sis\xc3\xa4llissodan puhkeamista h\xc3\xa4n siirtyi vallankumousta pakoon Vaasaan ja tarjoutui sodan sytytty\xc3\xa4 valkoisen armeijan k\xc3\xa4ytt\xc3\xb6\xc3\xb6n. Valkoisten ylip\xc3\xa4\xc3\xa4llikk\xc3\xb6 Mannerheim vierasti L\xc3\xb6fstr\xc3\xb6mi\xc3\xa4, joka oli ollut h\xc3\xa4nen holhoojansa kadettikoulussa. L\xc3\xb6fstr\xc3\xb6m taas katsoi Mannerheimin saaneen Ven\xc3\xa4j\xc3\xa4n armeijassa ylennyksi\xc3\xa4 ja kunniamerkkej\xc3\xa4 muilla kuin sotilaallisilla ansioilla, erityisesti syksyll\xc3\xa4 1914, jolloin he olivat osallistuneet samoihin taisteluihin Hodelilla ja Opat\xc3\xb3wissa. L\xc3\xb6fstr\xc3\xb6mill\xc3\xa4 oli vanhoja riitoja my\xc3\xb6s p\xc3\xa4\xc3\xa4majoitusmestari Hannes Ignatiuksen kanssa. P\xc3\xa4tevien komentajien ollessa v\xc3\xa4hiss\xc3\xa4 Mannerheim nimitti kaikesta huolimatta L\xc3\xb6fstr\xc3\xb6min Savon rintaman komentajaksi 10. helmikuuta 1918, vaikka j\xc3\xa4\xc3\xa4k\xc3\xa4rit eiv\xc3\xa4t pit\xc3\xa4neet L\xc3\xb6fstr\xc3\xb6mist\xc3\xa4 h\xc3\xa4nen tsaarinupseerin taustansa ja monet muut It\xc3\xa4-Suomen valkoiset h\xc3\xa4nen ruotsinkielisyytens\xc3\xa4 vuoksi. L\xc3\xb6fstr\xc3\xb6m k\xc3\xa4ytti sis\xc3\xa4llissodan aikana \xc3\xa4itins\xc3\xa4 tytt\xc3\xb6nime\xc3\xa4 Toll suojellakseen Pietarissa oleskellutta perhett\xc3\xa4\xc3\xa4n, jolle paljastuminen valkoisen kenraalin omaisiksi olisi voinut tiet\xc3\xa4\xc3\xa4 vaikeuksia. Toimenpide vietiin niin pitk\xc3\xa4lle, ett\xc3\xa4 h\xc3\xa4nest\xc3\xa4 k\xc3\xa4ytettiin h\xc3\xa4nen \xe2\x80\x9dsoturinime\xc3\xa4\xc3\xa4n\xe2\x80\x9d my\xc3\xb6s yksityisiss\xc3\xa4 keskusteluissa._NEWLINE_Savoon saavuttuaan L\xc3\xb6fstr\xc3\xb6m p\xc3\xa4\xc3\xa4tti ensimm\xc3\xa4iseksi vallata punaisten haltuun valkoisten selustassa j\xc3\xa4\xc3\xa4neen Varkauden, jonka valtausta 20. helmikuuta h\xc3\xa4n johti henkil\xc3\xb6kohtaisesti. H\xc3\xa4nt\xc3\xa4 kritisoitiin Varkaudessa taisteluiden p\xc3\xa4\xc3\xa4tytty\xc3\xa4 suoritetuista teloituksista. Seuraavaksi L\xc3\xb6fstr\xc3\xb6m m\xc3\xa4\xc3\xa4r\xc3\xa4si hy\xc3\xb6kk\xc3\xa4yksen punaisten asemia vastaan M\xc3\xa4ntyharjun rintamalla. Vaikka Mouhu onnistuttiin valtaamaan 3. maaliskuuta, valkoiset joutuivat per\xc3\xa4\xc3\xa4ntym\xc3\xa4\xc3\xa4n Hillosensalmelta, mink\xc3\xa4 j\xc3\xa4lkeen L\xc3\xb6fstr\xc3\xb6m pysytteli pitk\xc3\xa4\xc3\xa4n puolustuskannalla. Kun valkoinen armeija j\xc3\xa4rjesteltiin uusiksi Tampereen valtauksen j\xc3\xa4lkeen, L\xc3\xb6fstr\xc3\xb6m nimitettiin 12. huhtikuuta uuden It\xc3\xa4armeijan komentajaksi, ja h\xc3\xa4nen toimialueensa laajeni n\xc3\xa4in k\xc3\xa4sitt\xc3\xa4m\xc3\xa4\xc3\xa4n sek\xc3\xa4 Savon ett\xc3\xa4 Karjalan rintaman. L\xc3\xb6fstr\xc3\xb6m johti huhtikuun lopussa Viipurin valtaukseen liittyneit\xc3\xa4 operaatioita. Viipuri vallattiin 29. huhtikuuta, mink\xc3\xa4 j\xc3\xa4lkeen L\xc3\xb6fstr\xc3\xb6m nimitettiin Viipurin linnan komendatiksi ja palkittiin ylennyksell\xc3\xa4 kenraaliluutnantiksi 3. toukokuuta. H\xc3\xa4n ei kuitenkaan saanut muille komentajille my\xc3\xb6nnetty\xc3\xa4 1. luokan vapaudenristi\xc3\xa4 ja koki tulleensa syrj\xc3\xa4ytetyksi. L\xc3\xb6fstr\xc3\xb6min ja Mannerheimin v\xc3\xa4lit olivat operaation aikana huonontuneet entisest\xc3\xa4\xc3\xa4n, kun L\xc3\xb6fstr\xc3\xb6m oli siirt\xc3\xa4nyt It\xc3\xa4armeijan esikunnan Antreasta l\xc3\xa4hemm\xc3\xa4s Viipuria Taliin kysym\xc3\xa4tt\xc3\xa4 lupaa p\xc3\xa4\xc3\xa4majasta. Viipurin valtauksen j\xc3\xa4lkeen toteutettuihin ven\xc3\xa4l\xc3\xa4isten joukkoteloituksiin L\xc3\xb6fstr\xc3\xb6m ei ilmeisesti antanut suoraa m\xc3\xa4\xc3\xa4r\xc3\xa4yst\xc3\xa4, mutta h\xc3\xa4nen 26. huhtikuuta antamansa ankara p\xc3\xa4iv\xc3\xa4k\xc3\xa4sky taisteluihin osallistuneiden ven\xc3\xa4l\xc3\xa4isten kohtelusta saattoi innostaa h\xc3\xa4nen alaisiaan terroritoimiin._NEWLINE_L\xc3\xb6fstr\xc3\xb6m sai pyynn\xc3\xb6st\xc3\xa4\xc3\xa4n eron Viipurin linnan komendantin teht\xc3\xa4vist\xc3\xa4 elokuun 1918 alussa. Huhtikuussa 1919 h\xc3\xa4net nimitettiin jalkav\xc3\xa4en tarkastajaksi, mit\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti vuoteen 1928, jolloin vet\xc3\xa4ytyi palveluksesta. H\xc3\xa4net ylennettiin vuonna 1927 jalkav\xc3\xa4enkenraaliksi. Puolustusneuvoston j\xc3\xa4senen\xc3\xa4 h\xc3\xa4n toimi 1927\xe2\x80\x931928, ja lis\xc3\xa4ksi useissa eri puolustusalan komiteoissa. Valkoiset sotahistorioitsijat kiisteliv\xc3\xa4t 1920-luvulta alkaen paljon siit\xc3\xa4, kenen komentajan ansiota Viipurin menestyksek\xc3\xa4s valtaussuunnitelma huhtikuussa 1918 oli lopulta ollut. L\xc3\xb6fstr\xc3\xb6m osallistui polemiikkiin julkaisemalla vuonna 1931 muistelmateoksen Ledningen av \xc3\x96starm\xc3\xa9ns operationer i Karelen 1918, jossa h\xc3\xa4n pyrki v\xc3\xa4h\xc3\xa4ttelem\xc3\xa4\xc3\xa4n varsinkin Aarne Sihvon ansioita._NEWLINE_L\xc3\xb6fstr\xc3\xb6min puoliso vuodesta 1900 oli Katarina (Jekaterina) Mihailov (1871\xe2\x80\x931947), joka oli ven\xc3\xa4l\xc3\xa4isen kenraalimajuri Ivan Mihailovin tyt\xc3\xa4r.'